Senior hofamptenaar, vriend vas vir beweerde bedrogBina Mfandifuna Masuku (44). Die meester van die hooggeregshof in Mpumalanga het Vrydag in die Mbombela-landdroshof verskyn nadat die Valke haar op aanklagte van bedrog, korrupsie, geldwassery en oortredings van immigrasiewetgewing in hegtenis geneem het. Brig. Hangwani Muluadzi, woordvoerder van die Valke, het gesê Bina Mfandifuna Masuku (44) is Donderdag aangekeer as deel van die Valke se ondersoek na beweerde korrupsie by die meesterskantoor in Mpumalanga. Die eenheid vir ernstige ekonomiese misdrywe is al sowat twee jaar lank besig met die ondersoek. Geld word glo van die eisersfonds gesteel. Masuku het glo eisers na haar “prokureursvriend” verwys om hul eise te verwerk. Sommige eisers het nooit hul geld gekry nie. Pleks daarvan het Masuku en haar vriend, Please Elvis Kgosiemang (35), glo die geld gedeel. Tot dusver word R1,7 miljoen wat aan agt families uitbetaal moes word, vermis, het Mulaudzi gesê. Please Elvis Kgosiemang (35). Hy het gesê dié vermiste geld is moontlik net die oortjies van die seekoei. Die saak teen Masuku is uitgestel tot Maandag vir ŉ formele borgtogaansoek. Sy bly in aanhouding tot dan. Kgosiemang word aangekla van bedrog, korrupsie, geldwassery, die oortreding van immigrasiewetgewing en dat hy hom as ŉ prokureur voorgedoen het. Hy bly ook in aanhouding en verskyn Maandag weer in die hof.